Man skiet rower by sentrum doodDie toneel. Foto: @reagismall/Twitter ŉ Man is Maandagoggend tydens ŉ mislukte rooftog by die Cycad-sentrum in Polokwane, Limpopo, doodgeskiet. Kol. Moatshe Ngoepe, woordvoerder van die polisie, het gesê ŉ 58-jarige man het die winkelsentrum omstreeks 9:00 besoek om geld by ŉ OTM te deponeer. Hy is van ŉ sak met selfone en geld beroof. Volgens Ngoepe het die verdagte na ŉ wegkommotor met vier insittendes gehardloop en het die slagoffer hom agternagesit. “Hy het in die hardloop vir die verdagte geskree om te stop, maar die verdagte het aanhou hardloop en die slagoffer het sy vuurwapen uitgeruk en skote afgevuur.” Die verdagte is noodlottig gewond en is op die toneel dood verklaar. Volgens Ngoepe is die gesteelde sak teruggevind. Die polisie ondersoek ŉ saak van diefstal en het ŉ geregtelike doodsondersoek geopen. Die polisie het intussen ŉ volskaalse soektog begin na die vier verdagtes wat in die wegkommotor, ŉ silwerkleurige Toyota Corolla, gevlug het. Enigiemand met inligting oor die voorval of die verdagtes word versoek om kol. Linky Mathebula te bel by 064 756 8218 of Stop Misdaad by 08600 10111.